b'\n_START_ARTICLE_\nGrunnoppl\xc3\xa6ring\n_START_SECTION_\nGrunnskole\n_START_PARAGRAPH_\nGrunnskoleoppl\xc3\xa6ringen i Norge er ti\xc3\xa5rig, og elevene starter p\xc3\xa5 skolen det kalender\xc3\xa5ret de fyller seks \xc3\xa5r._NEWLINE_Grunnskolen bygger p\xc3\xa5 prinsippet om likeverd og tilpasset oppl\xc3\xa6ring for alle i et skolesystem bygd p\xc3\xa5 det samme l\xc3\xa6replanverket. Alle barn og unge skal f\xc3\xa5 del i et felles kunnskaps-, kultur- og verdigrunnlag._NEWLINE_Det ble innf\xc3\xb8rt skole for alle barn i Norge i 1739. Fra 1889 var grunnskolen syv\xc3\xa5rig, i 1969 ble den ni\xc3\xa5rig og i 1997 ble den utvidet til ti \xc3\xa5r for alle som er f\xc3\xb8dt i 1991 eller senere._NEWLINE_Grunnskolen er delt inn i to hovedtrinn: barnetrinnet (1.\xe2\x80\x937. trinn) og ungdomstrinnet (8.\xe2\x80\x9310. trinn).\n_START_SECTION_\nVidereg\xc3\xa5ende oppl\xc3\xa6ring\n_START_PARAGRAPH_\nVidereg\xc3\xa5ende oppl\xc3\xa6ring omfatter all kompetansegivende oppl\xc3\xa6ring mellom grunnskolen og h\xc3\xb8yere utdanning._NEWLINE_Ungdom som har fullf\xc3\xb8rt grunnskolen eller tilsvarende har rett til tre \xc3\xa5rs videreg\xc3\xa5ende oppl\xc3\xa6ring som skal f\xc3\xb8re frem til studiekompetanse, yrkeskompetanse eller grunnkompetanse. Alle har rett til inntak p\xc3\xa5 ett av tre alternative utdanningsprogram som de har s\xc3\xb8kt p\xc3\xa5, og til to \xc3\xa5rs videre oppl\xc3\xa6ring som bygger p\xc3\xa5 utdanningsprogrammet. _NEWLINE_Elever som tar yrkesfaglig utdanning, kan skaffe seg kompetanse for inntak til universiteter og h\xc3\xb8yskoler (studiekompetanse)_NEWLINE_ved \xc3\xa5 ta et p\xc3\xa5byggingskurs til generell studiekompetanse. Fylkeskommunen har lovfestet plikt til \xc3\xa5 f\xc3\xb8lge opp ungdom mellom 16 og 21 \xc3\xa5r som ikke er under oppl\xc3\xa6ring eller i arbeid\n_START_SECTION_\nAnsvar\n_START_PARAGRAPH_\nStaten har det overordnede ansvar for oppl\xc3\xa6ringsloven med forskrifter, innhold og finansiering av grunnoppl\xc3\xa6ringen. _NEWLINE_Fylkesmannen skal v\xc3\xa6re et bindeledd mellom Kunnskapsdepartementet og Utdanningsdirektoratet p\xc3\xa5 den ene siden, og utdanningssektoren i kommunene og fylkeskommunene p\xc3\xa5 den andre. Fylkesmannen har ansvar for tilsyn og klagebehandling i forhold til regelverket, medvirkning til kvalitetsutvikling, informasjon, veiledning og ulike forvaltningssaker._NEWLINE_Kommunene har ansvar for drift og administrasjon av grunnskolene, mens fylkeskommunene har ansvar for videreg\xc3\xa5ende oppl\xc3\xa6ring. _NEWLINE_Lover og forskrifter,herunder l\xc3\xa6replanverket, gir forpliktende rammer, men innenfor disse kan kommunen eller fylkeskommunen, skolen og l\xc3\xa6rerne \xc3\xb8ve innflytelse p\xc3\xa5 hvordan oppl\xc3\xa6ringen gjennomf\xc3\xb8res. Den enkelte skole ledes av en rektor og har ulike r\xc3\xa5d og utvalg. _NEWLINE_Utdanningsdirektoratet er en etat for grunnskole og videreg\xc3\xa5ende oppl\xc3\xa6ring under Kunnskapsdepartementet._NEWLINE_Direktoratets hovedoppgaver er \xc3\xa5 fremme kvalitetsutvikling, kvalitetsvurdering, analyse og dokumentasjon i grunnoppl\xc3\xa6ringen, utf\xc3\xb8re forvaltningsoppgaver knyttet til grunnoppl\xc3\xa6ringen, samt lede tilsynet med grunnoppl\xc3\xa6ringen fra nasjonalt niv\xc3\xa5.'